CELEX: 62009TN0073
Language: el
Date: 2009-02-18 00:00:00
Title: Υπόθεση T-73/09: Προσφυγή της Compagnie de Saint-Gobain κατά της Επιτροπής που ασκήθηκε στις 18 Φεβρουαρίου 2009

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/25
            
         Προσφυγή της Compagnie de Saint-Gobain κατά της Επιτροπής που ασκήθηκε στις 18 Φεβρουαρίου 2009
   (Υπόθεση T-73/09)
   2009/C 102/39
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Compagnie de Saint-Gobain (Courbevoie, Γαλλία) (εκπρόσωποι: P. Hubert και E. Durand, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση C(2008) 6815 τελικό της Ευρωπαϊκής Επιτροπής, περί διαδικασίας εφαρμογής του άρθρου 81 της Συνθήκης ΕΚ και του άρθρου 53 της Συμφωνίας ΕΟΧ (Υπόθεση COMP/39.125 — Υαλοπίνακες αυτοκινήτων)· καθώς και τους λόγους που στηρίζουν το διατακτικό, καθόσον η απόφαση αυτή απευθύνθηκε στην Compagnie de Saint-Gobain, και να συναγάγει όλες τις επιβεβλημένες συνέπειες όσον αφορά το ποσόν του προστίμου·
            
         
               —
            
            
               επικουρικώς, ανεξαρτήτως του αν η απόφαση απευθύνεται στην Compagnie de Saint-Gobain, να μειώσει το ποσόν του επιβληθέντος στις εταιρίες του ομίλου Saint-Gobain προστίμου·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Με την παρούσα προσφυγή, η προσφεύγουσα ζητεί τη μερική ακύρωση της από 12 Νοεμβρίου 2008 αποφάσεως της Επιτροπής C(2008) 6815 τελικό, στην υπόθεση COMP/39.125 — Υαλοπίνακες αυτοκινήτων, με την οποία η Επιτροπή διαπίστωσε ότι ορισμένες επιχειρήσεις παρέβησαν το άρθρο 81, παράγραφος1, ΕΚ και το άρθρο 53, παράγραφος 1, της Συμφωνίας για τον Ευρωπαϊκό Οικονομικό Χώρο κατανέμοντας τις συμβάσεις προμήθειας υαλοπινάκων αυτοκινήτων και συντονίζοντας τις πολιτικές τιμών τους και τις στρατηγικές εφοδιασμού στην ευρωπαϊκή αγορά των υαλοπινάκων αυτοκινήτων.
   Προς στήριξη της προσφυγής της, η προσφεύγουσα προβάλλει τέσσερις λόγους που αντλούνται από:
   
               —
            
            
               παράβαση του άρθρου 23, παράγραφος 2, του κανονισμού 1/2003 (1) και παραβίαση της αρχής του προσωποπαγούς των ποινών, καθόσον η προσβαλλομένη απόφαση απευθύνθηκε στην Compagnie de Saint-Gobain ως μητρική εταιρία της εταιρίας Saint-Gobain Glass France SA χωρίς να έχει λάβει προσωπικά και άμεσα μέρος στην παράβαση·
            
         
               —
            
            
               έλλειψη αιτιολογίας, παράβαση του άρθρου 23, παράγραφος 2, του κανονισμού1/2003 και παραβίαση της αρχής του προσωποπαγούς των ποινών, εφόσον η Επιτροπή δεν κατέδειξε ότι το σύνολο του ενοποιημένου κύκλου εργασιών του ομίλου Saint-Gobain μπορούσε να χρησιμεύσει ως βάση για την επιβολή κυρώσεων·
            
         
               —
            
            
               παραβίαση της αρχής της δικαιολογημένης εμπιστοσύνης και της αρχής της μη αναδρομικότητας των ποινών, στο μέτρο που η Επιτροπή εφάρμοσε αναδρομικώς τις κατευθυντήριες γραμμές του 2006 σχετικά με τα πρόστιμα (2) σε προγενέστερα της θέσεώς τους σε ισχύ πραγματικά περιστατικά και τα οποία είχαν πλήρως ολοκληρωθεί πριν από την ημερομηνία αυτή·
            
         
               —
            
            
               παράβαση του άρθρου 23, παράγραφος 2, του κανονισμού 1/2003 και παραβίαση της αρχής της αναλογικότητας, εφόσον καμία περίπτωση υποτροπής δεν μπορεί νομίμως να ληφθεί υπόψη.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ. 1).
   
      (2)  Κατευθυντήριες γραμμές για τη μέθοδο υπολογισμού των προστίμων που επιβάλλονται κατ' εφαρμογή του άρθρου 23, παράγραφος 2, σημείο α', του κανονισμού (ΕΚ) 1/2003 (ΕΕ 2006, C 210, σ. 2).